O'zbekistonga keluvchi sayyohlar uchun barcha koronavirus cheklovlari bekor qilindi

O'zbekistonga turizm maqsadida tashrif buyuruvchilar uchun 10 iyundan boshlab aviaqatnovlar, chegaradosh temir yo'l stansiyalari va avtomobil o'tkazish chegara punktlari orqali harakatlanishida koronavirus infektsiyasi bilan bog'liq o'rnatilgan vaqtinchalik cheklovlar bekor qilinadi. Bu haqda Turizm va madaniy meros vazirligi axborot xizmati “Bugun.uz”ga xabar berdi.
Qayd etilishicha, shu sababli xorijlik sayyohlar O'zbekistonga kelishidan oldin koronavirus infektsiyasiga PZR test natijasi bo'yicha manfiy natijali ma'lumotga ega bo'lishi, koronavirus infektsiyasiga ekspress-antigen test topshirishi hamda tegishli tartibda emlanganlik sertifikati yoki pasportiga ega bo'lishi talab etiladigan maxsus komissiyaning bayonlari bilan kiritilgan koronavirus infektsiyasi bilan bog'liq qoidalar bekor qilinadi.
Komissiya O'zbekistonda koronavirus infektsiyasi tarqalishi va kasallanishning dinamik pasayishi, koronavirus infektsiyasi bilan kasallangan va shifoxonalardan chiqarilayotganlar bemorlar sonining shifoxonaga yotqizilganlar soni, karantindan chiqarilayotgan fuqarolar sonining karantinga olinayotganlar soniga nisbatan ijobiy tomonga o'zgarganini hisobga olgan.
Shuningdek, dunyo mamlakatlarida epidemiologik vaziyatni e'tiborga olib, Jahon sog'liqni saqlash tashkilotining tavsiyalari hamda Turizm va madaniy meros vazirligi, Sanitariya-epidemiologik osoyishtalik va jamoat salomatligi xizmatining takliflarini inobatga olgan holda shunday qaror qabul qilingan.
Eslatib o'tamiz, Respublika maxsus komissiyasining 2021 yil 1 dekabr kungi qarori bilan O'zbekistonga ayrim davlatlardan keluvchilar majburiy karantinga olinishi belgilangandi. Keyinchalik maxsus komissiya qarori bilan qator davlatlardan keluvchilar uchun karantin tartibi bekor qilingan.